FI Euroopan unionin virallinen lehti C 112/17

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 112/07

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”MARRONE DI CAPRESE MICHELANGELO”

EY-N:o: IT-PDO-0005-0455-12.04.2005

SAN ( X ) SMM ( )

Tässä yhteenvedossa on esitetty eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi : Ministero Delle Politiche Agricole E Forestali Osoite : Via XX Settembre n. 20 00187 Roma ITALIA Puhelin : +39 0646655104 Faksi : +39 0646655306 Sähköposti : saco7@politicheagricole.gov.it

2. Ryhmittymä:

Nimi : Comitato Promotore per il riconoscimento della D.O.P. ”Marrone di Caprese Michelangelo” Osoite : Località Manzi 180/b 52033 Caprese Michelangelo (AR) ITALIA Puhelin : +39 0575791114/0575791009 Faksi : +39 0575730510 Sähköposti : moronline79@inwind.it Kokoonpano : Tuottaja/jalostaja ( X ) Muu ( )

3. Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Marrone di Caprese Michelangelo”

4.2 Kuvaus:

Tuoreena tai kuivattuna kulutukseen saatettavan Marrone di Caprese Michelangelon tuotantoon käytetään Marrone-lajikkeen paikalliseen ekotyyppiin ”Marrone di Caprese Michelangelo” kuuluvia hedelmiä. Kulutukseen saatettaessa tuoreella kastanjalla on seuraavat ominaisuudet: kellanruskea kuori, jossa on enemmän tai vähemmän erottuvia tummanruskeita juovia, muodoltaan yleensä soikea tai pyöreä, itse ydin muodoltaan lähinnä nelikulmainen. Malto on väriltään norsunluun valkoista, vain hieman kiinni siemenkuoressa, ja sille on ominaista kevyt mantelin ja vaniljan tuoksu. Kulutukseen saatettaessa kuivatulla kastanjalla on seuraavat ominaisuudet: terveitä, ehyitä, enintään 5 %:ssa saa olla epämuodostumia tai matojen tai homeen aiheuttamia vikoja; väri norsunluun valkoinen tai vaalean oljenkeltainen.

4.3 Maantieteellinen alue:

SAN-tuotteen ”Marrone di Caprese Michelangelo” tuotantoalue käsittää seuraavien kuntien vuoristoiset alueet Arezzon maakunnassa: Caprese Michelangelon kunnan hallinnollinen alue kokonaisuudessaan; Anghiarin kunnan pohjoinen osa Caprese Michelangelon kunnan rajalta kantatieltä nro 57 (Catenaia) Sabbianon kunnan rajalle.

4.4 Alkuperätodisteet:

Seuranta varmistetaan tuotantoprosessin kaikissa vaiheissa kirjaamalla saapuneet ja lähteneet tuotteet. Tällä tavoin sekä merkitsemällä valvontaviranomaisen ylläpitämiin luetteloihin tuottajat, maarekisterin mukaiset viljelylohkot, kuivaajat ja pakkaajat varmistetaan tuotteen jäljitettävyys tuotantoketjun kaikissa eri vaiheissa. Valvontaelin tekee kaikkia luetteloihin merkittyjä fyysisiä ja oikeushenkilöitä koskevia tarkastuksia tuotantoeritelmän ja siihen liittyvän valvontasuunnitelman määräysten mukaisesti. Valvontaelin varmistaa, ettei eritelmän vaatimusten kanssa ristiriidassa olevia tuotteita pidetä kaupan suojatulla alkuperänimityksellä ”Marrone di Caprese Michelangelo”.

4.5 Tuotantomenetelmä:

Eritelmässä määrätään muun muassa, että istutustiheys saa olla enintään 120 tainta hehtaaria kohti, joista 10 % saa olla muita lajikkeita pölytystarkoituksessa. Sadonkorjuu saadaan aloittaa 20. syyskuuta, eikä siinä sallita puiden hakkaamista tai hedelmien irtoamista edistävien tai nopeuttavien mekaanisten ja/tai kemiallisten keinojen tai aineiden käyttöä. Koneellinen sadonkorjuu on sallittua, samoin piikikkäiden siemenkotien erottaminen asianmukaisilla koneilla, kasoihin kerättyjen kastanjoiden mekaaninen puinti ja lehtien puhdistaminen puhaltimilla, kunhan nämä toimenpiteet eivät vaikuta haitallisesti tuotteen ominaisuuksiin. Tuoreina kulutettaviksi tarkoitetut hedelmät kuuluvat yksinomaan Marroni-lajikkeeseen. Lajittelu tapahtuu käsin, ja siinä poistetaan taudinaiheuttajien tai muiden tekijöiden vaurioittamat hedelmät. Sellaisten hedelmien osuus, jotka eivät täytä edellä esitettyjä laatuvaatimuksia, saa olla enintään 5 % kokonaispainosta. Yhdessä kilogrammassa saa olla enintään 90 hedelmää. Hedelmien puhdistaminen ei ole pakollista. Kuivattuihin kastanjoihin käytetään Marrone-lajikkeen hedelmiä. Tuote saadaan kuivaamalla ja kuorimalla sen jälkeen hedelmät. Kuivaaminen tapahtuu perinteisesti puulämmitteisessä tai kuumalla ilmalla toimivassa kuivurissa, ja se kestää enintään 40 päivää siitä, kun kastanjat asetetaan kuivausritilälle. Kuoriminen tapahtuu koneellisesti. Tuotannon ja pakkaamisen on tapahduttava määritellyllä alueella, jotta voidaan taata tuotteen laatu, jäljitettävyys ja valvonta. SAN-tuote ”Marrone di Caprese Michelangelo” on pakattava eritelmän 4.3 kohdassa määritellyllä alueella, jotta voidaan välttää haitat, joita tuotteelle saattaa aiheutua sadonkorjuun ja pakkaamisen välisestä liian pitkästä ajasta, kuljetuksesta ja ylimääräisistä käsittelytoimenpiteistä. Koska tuote korjataan tuoreena ja piikikäs siemenkota on yhä paikallaan, kasaan kerättyjen kastanjoiden sisältämä kosteus saattaa aiheuttaa lämpenemistä, joka puolestaan voi johtaa tuotteen laadulle haitallisten homeen, pilaantumien tai epämiellyttävien hajujen kehittymiseen. Sen vuoksi tuote on pakattava nopeasti.

4.6 Yhteys maantieteelliseen alkuperään:

Marrone di Caprese Michelangelon erityisominaisuus on korkea tärkkelyspitoisuus, joka johtuu viljelyalueen maaperän jatkuvasta kosteudesta. Muita tärkkelyksen kerääntymiseen vaikuttavia tekijöitä ovat kastanjapuiden sijainti, joka mahdollistaa auringonvalon saannin aamun varhaisista tunneista alkaen ja jouduttaa kasteen nopeampaa haihtumista, sekä pinnanmuodostus ja korkeus, jotka edistävät ilman luonnollista vaihtumista tasaisen säännöllisesti. Latvusto saa ihanteellisesti valoa, koska istutustiheys on alhainen ja oksistoa harvennetaan leikkaamalla. Tuotteen tasalaatuisuuteen, perinteisyyteen ja erityisluonteeseen vaikuttavat myös maaperään ja ilmastoon liittyvät erityistekijät. Maa on ruskomaata, hapanta ruskomaata ja huuhtoutunutta ruskomaata, joka sisältää vain vähän tai ei sisällä lainkaan karbonaatteja ja on siksi hapanta tai hapahkoa. Ilmasto on Italian niemimaalle tyypillinen; talvet ovat kohtuullisen ankaria ja kesät lauhkeita, ja vuotuinen sademäärä on noin 800 millimetriä. Yhdessä nämä tekijät antavat tuotteelle sille ominaiset fyysiset ja aistinvaraiset ominaisuudet, jotka tekevät siitä äärimmäisen arvostetun ja helposti tunnistettavan.

Alueen kastanjatarhat levittäytyvät tasaisesti kaikkialle Alpe di Catenarian rinteille. Siellä on harjoitettu sukupolvien ajan metsänistutuksia, jotka alkoivat 800- ja 900-luvuilla Arimannien valtakaudella. Silloin alkoi pitkällinen jalostusprosessi, jonka tuloksena villikastanjasta kehittyi varttamisen avulla viljelty kastanja, ja siitä lähtien kastanjanviljely on ollut tärkeä elinkeino lähes kaikille perheille ja huomattava tulon- ja ravinnonlähde alueen koko väestölle. Kastanjanviljelystä kerrotaan lastenloruissa ja kansanlauluissa, ja paikallinen keittiö on täynnä tyypillisiä reseptejä, jotka ovat säilyneet meidän päiviimme saakka.

4.7 Valvontaelin:

Nimi : Camera Di Commercio Di Arezzo Osoite : Viale Giotto, 4 52100 Arezzo ITALIA Puhelin : +39 05753030 Faksi : +39 0575300953 Sähköposti : segreteriagenerale@ar.camcom.it

4.8 Merkinnät:

Tuore tuote pakataan sinetöityihin pakkauksiin, joiden vetoisuus on 1, 2, 3,5, 10 tai 25 kilogrammaa. Etikettiin on merkittävä kaikkia muita tietoja suuremmin kirjaimin ”Marrone Di Caprese Michelangelo” ja ”Denominazione Di Origine Protetta” sekä teksti ”Prodotto Della Montagna” (Vuoristotuote), pakollinen SAN-tunnus ja pakkaajan toiminimi. Kuivattu tuote pakataan sinetöityihin pakkauksiin, joiden vetoisuus on 0,5, 1, 2, 3,5, 10 tai 25 kilogrammaa. Etikettiin on merkittävä kaikkia muita tietoja suuremmin kirjaimin ”Marrone Di Caprese Michelangelo” ja ”Denominazione Di Origine Protetta” sekä teksti ”Prodotto Della Montagna” (Vuoristotuote), SAN-tunnus ja pakkaajan toiminimi. Tunnuksessa on eritelmän yksityiskohtaisten määräysten mukaisesti kuvattuna tyylitelty kastanja, jonka keskiosassa on Michelangelo Buonarrotin kuva.

Denominazione d’ Origine

Protetta (Suojattu alkuperänimitys)

Prodotto della Montagna (Vuoristotuote)

(1) EUVL L 93, 31.3.2006, s. 12.